钦定古今图书集成/历象汇编/岁功典/第084卷 > 《广东志书》 > 北郊迎冬赋〈以题为韵〉 唐王起
## 钦定古今图书集成/历象汇编/岁功典/第084卷 > 《广东志书》 > 北郊迎冬赋〈以题为韵〉 唐王起

我皇审缇幕，候元英。法天之序，作人之程。律变于冬，
必顺时而冬命；水盛于北，亦随方而北迎。所以修旧
典，阐鸿名。受太史之先谒，率群辟而躬营。况肃杀以
北陆，将昭宣乎上京。于时时和岁丰，劳农息力。结冰
于坎，改火于国。天欣玉烛之太和，人受铜浑之罔忒。
由是文物成声，明饰皇皇济济，锵锵翼翼。向仙跸之
驻，方引斾于司南；望晓星之残，尚建杓于礼北。及夫
禁城启，寒漏极。分天仗而云布，遵皇衢而绳直。严飙
绝元辂之响，爱日动铁骊之色。一人由之而展容，万
姓于焉而仰德。既而臻灵坛，荐嘉肴。奠之以玉，缩之
以茅。虽布政于元堂，以居乎左个；而司晨者黑帝，必
祭于北郊。盖示敬于端冕，非取乐于县匏。及夫整宸
仪，回天步，考时训而咸若，稽《月令》而毕赋。导严凝之
气，无夺其伦；应广莫之风，不𠍴于度。则知北郊之为
礼，所以佐天而成功，亦以感神而叶中。故宜百神肸
蚃，万㝢朝宗。岂止运行而成岁，闭蛰而为冬。

《立冬后作　　　　　　　　　》。宋唐庚

啖蔗入佳境，冬来幽兴长；瘴乡得好语，昨夜有飞霜。
篱下重阳在，醅中小至香；西邻蕉向熟，时致一流黄。